LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2024 M. SAUSIO 29 D. ĮSAKYMO NR. D1-32 „DĖL LIETUVOS RESPUBLIKOS APLINKOS MINISTRO 2001 M. BIRŽELIO 29 D. ĮSAKYMO NR. 349 „DĖL NUOTEKŲ DUMBLO TVARKYMO IR PANAUDOJIMO REIKALAVIMŲ PATVIRTINIMO“ PAKEITIMO“ PAKEITIMO

2024 m. rugsėjo 30 d. Nr. D1-322

Vilnius

Pakeičiu Lietuvos Respublikos aplinkos ministro 2024 m. sausio 29 d. įsakymą Nr. D1-32 „Dėl Lietuvos Respublikos aplinkos ministro 2001 m. birželio 29 d. įsakymo Nr. 349 „Dėl Nuotekų dumblo tvarkymo ir panaudojimo reikalavimų patvirtinimo“ pakeitimo“ ir 1.4 papunktį išdėstau taip:

„1.4. Pakeičiu IV skyrių ir jį išdėstau taip:

„IV SKYRIUS

DUMBLO LAIKYMO, KOMPOSTAVIMO IR ANAEROBINIO APDOROJIMO ĮRENGINIŲ ĮRENGIMO REIKALAVIMAI

20. Dumblo kompostavimui skirtas kompostavimo (priėmimo, laikymo, kompostavimo ir po apdorojimo gautų medžiagų laikymo) įrenginys turi būti įrengtas taip, kad iš aplinkinių teritorijų į jį negalėtų patekti paviršinės nuotekos ir kiti paviršiniai vandenys (potvynių metu), o įrenginyje susidariusios paviršinės nuotekos ir kiti skysčiai į aplinką galėtų patekti tik per reikalavimus atitinkančią nuotekų tvarkymo sistemą, taip pat iš aplinkos į įrenginį negalėtų patekti požeminis (gruntinis) vanduo ir iš jos – į aplinką. Visame kompostavimo įrenginio plote (paviršinės dangos konstrukcijoje) turi būti įrengtas hidroizoliacinis sluoksnis, užtikrinantis jos sandarumą visą įrenginio eksploatavimo laikotarpį.

21. Įrengiant dumblo laikymo, kompostavimo ir anaerobinio apdorojimo įrenginius, turi būti atsižvelgiama į vyraujančią vėjų kryptį vietovėje, orientuojant įrenginius taip, kad būtų apsaugoti nuo vyraujančių vėjų ir kad triukšmas ir kvapų sklidimo poveikis aplinkiniams gyventojams būtų minimalus.

22. Kompostavimo, anaerobinio apdorojimo įrenginiuose dumblas, įskaitant kartu su biologiškai skaidžiomis atliekomis, priimamas ir laikomas uždaruosiuose dumblo įrenginiuose ir (ar) statiniuose. Dumblo, įskaitant kartu su biologiškai skaidžiomis atliekomis, kompostavimas (išskyrus komposto brandinimą), anaerobinis apdorojimas turi būti vykdomi uždaruosiuose dumblo įrenginiuose ir (ar) statiniuose, užtikrinant kvapų sklidimo prevenciją, dujų išvalymą prieš išleidžiant į aplinką.

Šio punkto pirmojoje pastraipoje nustatyti reikalavimai netaikomi dumblo apdorojimą vykdančioms savivaldybės valdomoms įmonėms, kurios kvapų sklidimo prevenciją turi užtikrinti kitomis priemonėmis.

22.1 Du kartus per dvylika mėnesių nustačius išduoto taršos leidimo specialiojoje dalyje „Kvapų valdymas“ ar taršos integruotos prevencijos ir kontrolės leidimo dalyje „Leidžiamas kvapo išmetimas ir kvapų valdymo (mažinimo) priemonės“ nustatytų kvapo emisijos rodiklių viršijimą, vadovaujantis Lietuvos Respublikos aplinkos apsaugos įstatymo 191 straipsnio 12 dalies 4 punktu ir 192 straipsnio 9 dalies 4 punktu, turi būti pakeistas taršos leidimas ar taršos integruotos prevencijos ir kontrolės leidimas, nustatant, kad dumblo, įskaitant kartu su biologiškai skaidžiomis atliekomis, kompostavimas, anaerobinis apdorojimas turi būti vykdomi uždarose patalpose, užtikrinant kvapų sklidimo prevenciją, dujų išvalymą prieš išleidžiant į aplinką.

23. Laikymo, kompostavimo, anaerobinio apdorojimo įrenginiuose dumblas ir kitos kartu įrenginiuose apdorojamos biologiškai skaidžios atliekos turi būti priimamos, laikomos, paruošiamos kompostuoti ir kompostuojamos, anaerobiškai apdorojamos taip, kad skleidžiamas triukšmas ir kvapų išmetimas į aplinkos orą neviršytų ribinių dydžių, nustatytų Lietuvos higienos normoje HN 121:2010 „Kvapo koncentracijos ribinė vertė gyvenamosios aplinkos ore“, patvirtintoje Lietuvos Respublikos sveikatos apsaugos ministro 2010 m. spalio 4 d. įsakymu Nr. V-885 „Dėl Lietuvos higienos normos HN 121:2010 „Kvapo koncentracijos ribinė vertė gyvenamosios aplinkos ore“ ir Kvapų kontrolės gyvenamosios aplinkos ore taisyklių patvirtinimo“, ir Lietuvos higienos normoje HN 33:2011 „Triukšmo ribiniai dydžiai gyvenamuose ir visuomeninės paskirties pastatuose bei jų aplinkoje“, patvirtintoje Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuose ir visuomeninės paskirties pastatuose bei jų aplinkoje“ patvirtinimo“.

24. Dumblo kompostavimo ir laikymo įrenginyje susidarančios nuotekos (filtratas) turi būti surenkamos ir panaudojamos kompostavimo proceso drėgnumui palaikyti arba tvarkomos vadovaujantis nuotekų tvarkymą reglamentuojančiais teisės aktais.

25. Dumblo ir biologiškai skaidžių atliekų, naudojamų dumblui kompostuoti ar anaerobiškai apdoroti, laikymo, priėmimo, paruošimo kompostavimui, anaerobiniam apdorojimui, kompostavimo, anaerobinio apdorojimo, brandinimo ir dumblo komposto, dumblo raugo laikymo zonos turi būti su nepralaidžiu paviršiumi, aiškiai atskirtos, schematiškai nurodytos ir pažymėtos Atliekų naudojimo ar šalinimo techniniame reglamente, kurio forma pateikta Atliekų tvarkymo taisyklių, patvirtintų Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl Atliekų tvarkymo taisyklių patvirtinimo“, 3 priede.

26. Planuojant įrengti ar rekonstruoti dumblo laikymo, kompostavimo, anaerobinio apdorojimo įrenginius, įvertinus planuojamus įrenginių pajėgumus, turi būti atliktos poveikio aplinkai vertinimo procedūros vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymu.

27. Dumblo laikymo, kompostavimo ir anaerobinio apdorojimo įrenginius įrengti draudžiama:

27.1. jei tokia veikla konkrečioje vietoje negalima dėl netinkamos žemės paskirties ar ji yra ribojama Specialiųjų žemės naudojimo sąlygų įstatymu;

27.2. atstumas nuo dumblo kompostavimo ir anaerobinio apdorojimo įrenginių iki vandens ėmimo įrenginių (šachtinių šulinių ir individualių gręžinių ir kt.), kuriems apsaugoti nėra nustatytų apsaugos zonų, turi būti ne mažesnis kaip 50 m požeminio vandens srauto kryptimi ir 25 m prieš srautą.“

Aplinkos ministras	Simonas Gentvilas